戴复古
答妇词
江山阻且长，矫首乡关隔。
空闺泣幼妇，憔悴失颜色。
隐闵鹳鸣篇，寄彼西飞翼。
剥封览情素，既喜复凄恻。
别时梅始花，伤今食梅实。
览古帝王州，结交游侠窟。
千金沽美酒，一饮连十日。
春风吹酒醒，始知身是客。
杜宇啼一声，行人泪横臆。
衣破谁与纫，发垢孰与栉。
勿谓游子心，而不念家室。
新交握臂行，肝胆犹楚越。
丑妇隔江山，千里情弗绝。
殷勤挥报章，归计何时决。
今夕知何夕，睹此纖纖月。
此月再圆时，门前候归辙。